Báthori Csaba

*Curriculum mortis*

Milyen ügyes volna kivenni részem  
a fölhírhedt fejek diskurzusából,  
reggeli nyállal, fürge ésszel, épen  
visszaharsanni annak aki rám szól  
vagy épp helyesli úsztomat az égen,  
amit kifiguráz e röhögő kor –   
nem száraz almot harapni ügyetlen  
négy falam közt, e lakatlan berekben.

Másokra áttenni az ókulárét  
az én orromról, lássák az enyémet,  
az *én* igazamat, e zsenge lát-lét  
látleletét, mind ami szenvedély lett  
szívemben vagy abban a húsüregben,  
az érzelmi töltések, ürítések  
zugát, ahol úgy kerengnek az álmok,  
mint mozdulatlan, fafejű királyok

elméjében a kerge, zöld rögeszmék...  
Örömem már nem ér tovább a térben,  
mint bánatom, és immár nem kaparnék  
több rögöt körém, mint ami idétlen  
koromhoz kell majd, vagy a dús sötétség  
vízszinteséhez, vigasztalásképpen.  
Mindegy, altatója vagy éltetője  
voltam a földnek, csendespihenőre

bőven elég lesz a kikapcsolódás  
önmagamból. Hú, jól fogok kinézni  
koromhoz képest – de kicsit miazmás  
sejtelem: emberségemnek meséi  
eltörlődnek, s tán a semmi egész más  
legendája rohadt szívem eléri.  
Csak aki valaha emlékezik majd  
rám, az ért meg, mint egy kipusztított fajt.

*Napforduló*

Fordul a föld hogy itt a reggel.  
De történt-e csoda eszeddel  
éjszaka? Vagy csak annyi: néma  
voltál pár órát, szakadékba  
estél? Sötét volt legalábbis  
álom-hosszan a földi bázis.

Kis senki vagy míg el nem estél.  
Míg nem tudod, halott lehetnél  
pár perc alatt, kifulladásig.  
Téboly minden lét, az a másik  
is mely a páfrányok alatt tart  
mint íratlan tiszta oldalt.

Ötkor annyit látsz mint az este.  
Az ember tudatlanul este   
meg a világot s hullva ússza  
a távot, nőttön elborulva.  
Több kell hogy az igazak álmát  
aludd mint amit léted átlát.

Régesrég, egektől nevelten  
erőt véltem bújni a csendben,  
cseperedtem a némaságon,  
hogy megmentőm is látva lásson  
s tudtam, megválthat aki nem szól,  
az is, torlódó kínjaimtól.

De ma már, jón és rosszon innen  
nincsen igazság mi segítsen,  
s bárha mindenkin túl leéltem  
hosszamat, annyi szent: nem értem  
kerengenek fenn-lenn a planéták  
s nincsen vergődni semmi zöld ág.

Lappangok a világalomban.  
Vagyok, de egyszer sose voltam.  
Ha énekeltem, hallgatott más –   
egyedül, együtt kész kitiltás  
az élet, ha csak lélekszakadva  
meg nem szülöd ki léted adta.